LV Eiropas Savienības Oficiālais Vēstnesis C 170/9

Paziņojums par aizsardzības izmeklēšanas izbeigšanu attiecībā uz dažiem tekstilražojumiem, kuru izcelsme ir Ķīnas Tautas Republikā

(2005/C 170/03)

1. IEVADS

Publicējot Paziņojumu par izmeklēšanas uzsākšanu Eiropas Savienības Oficiālajā Vēstnesī (1), Komisija 2005. gada 29. aprīlī saskaņā ar Padomes Regulas (EEK) Nr. 3030/93 (2) 10.a pantu pēc pašas iniciatīvas uzsāka aizsardzības izmeklēšanu par deviņu kategoriju preču, kuru izcelsme ir Ķīnas Tautas Republikā (KTR), importu Kopienā.

Saskaņā ar 242. punktu darba grupas ziņojumā par ĶTR pievienošanos PTO un saskaņā ar Padomes Regulas (EEK) Nr. 3030/93 10.a pantu Komisija 2005. gada 27. maijā pieprasīja oficiālas apspriedes ar ĶTR attiecībā uz preču 4. kategoriju (T-krekli) un 115. kategoriju (linšķiedras dzija). Komisijai sakarā ar tirgus traucējumiem bija iepriekš gūti pierādījumi par nesaskaņotu šo preču tirdzniecības attīstību.

2. AIZSARDZĪBAS IZMEKLĒŠANAS IZBEIGŠANA

Pēc apspriedēm saskaņā ar 242. punktu darba grupas ziņojumā par ĶTR pievienošanos PTO 2005. gada 10. jūnijā Komisija un ĶTR iestādes noslēdza Saprašanās memorandu par kvantitatīvajiem ierobežojumiem ĶTR izcelsmes desmit kategoriju preču importam uz Kopienu; pašreizējā izmeklēšana attiecas uz sešām no minētajām kategorijām: uz 4. kategoriju (T-krekli), 5. kategoriju (puloveri), 6. kategoriju (garās bikses), 7. kategoriju (blūzes), 31. kategoriju (krūšturi) un 115. kategoriju (linšķiedras un rāmijas dzija). Pēc Saprašanās memoranda Padomes Regula (EEK) Nr. 3030/93 tika grozīta ar Komisijas Regulu (EK) Nr. 1084/2005 (3), un notiekošā aizsardzības izmeklēšana attiecībā uz minētajiem ražojumiem ir jāizbeidz.

Attiecībā uz pārējām trim preču kategorijām, kurās notiek izmeklēšana, t.i., 12. kategorija (zeķes un īsās zeķes), 15. kategorija (sieviešu mēteļi) un 117. kategorija (linu audumi), un kuras netika iekļautas Saprašanās memorandā ar ĶTR, Komisija uzskatīja, ka, neraugoties uz ĶTR izcelsmes importa pieaugumu, Kopienas ražotāju vispārējā situācija nerada pamatu pasākumu ieviešanai saskaņā ar 242. pantu darba grupas ziņojumā par ĶTR pievienošanos PTO (4) un Padomes Regulas (EEK) Nr. 3030/93 10.a) pantu tālāk minēto iemeslu dēļ:

12. kategorija (zeķes un īsās zeķes)

Lai gan ĶTR izcelsmes 12. kategorijas preču imports 2005. gada pirmajā ceturksnī, salīdzinot ar to pašu laikposmu 2004. gadā, ir ievērojami palielinājies, ĶTR izcelsmes importa pieauguma rādītāji ir samazinājušies. Importa pieaugums 2005. gada pirmajā ceturksnī bija 305 %, un laikposmā no 2005. gada janvāra līdz aprīlim tas ir krities līdz 246 %.

Attiecībā uz situāciju Kopienas ražotāju vidū, kuri ražo šis preces, šķiet, ka 2005. gada pirmajā ceturksnī, salīdzinot ar to pašu periodu 2004. gadā, gan ražošana, gan nodarbinātība ir saglabājusies daudzmaz stabila, pat ja ir rādītāji, kas liecina par pasūtījumu [skaita] samazināšanos.

15. kategorija (sieviešu mēteļi)

Lai gan ĶTR izcelsmes 15. kategorijas preču imports 2005. gada pirmajā ceturksnī, salīdzinot ar to pašu laikposmu 2004. gadā, ir ievērojami palielinājies, 2005. gada pirmajos četros mēnešos netika sasniegts trauksmes līmenis, kas noteikts indikatīvajās vadlīnijās par to, kā piemērot Padomes Regulas (EEK) Nr. 3030/93 10.a pantu. Turklāt ĶTR izcelsmes importa pieauguma rādītāji ir samazinājušies. Importa pieaugums 2005. gada pirmajā ceturksnī bija 181 %, un laikposmā no janvāra līdz aprīlim tas ir krities līdz 158 %.

Kaut gan ĶTR izcelsmes importa pieauguma procentuālā attiecība bija augsta, šis fakts ir pilnīgi saistīts ar acīmredzamā patēriņa pieaugumu Kopienā. Absolūtā izteiksmē ĶTR izcelsmes imports 2005. gada pirmajā ceturksnī, salīdzinot ar to pašu laikposmu 2004. gadā, ir palielinājies par 9 miljoniem vienību, kamēr tajā pašā laikposmā acīmredzamais patēriņš Kopienā ir palielinājies vairāk par 10 miljoniem vienību.

Attiecībā uz situāciju Kopienas ražotāju vidū, kuri ražo šīs preces, šķiet, ka 2005. gada pirmajā ceturksnī, salīdzinot ar to pašu periodu 2004. gadā, ražošana ir nedaudz samazinājusies, Kopienas ražotāju, kuri ražo šīs preces, peļņas līmenis ir saglabājies stabils un pozitīvs, un nav rādītāju, kas liecina par ievērojamu nodarbinātības [līmeņa] samazināšanos.

117. kategorija (linu audumi)

Lai gan ĶTR izcelsmes 117. kategorijas preču imports 2005. gada pirmajā ceturksnī, salīdzinot ar to pašu laikposmu 2004. gadā, ir ievērojami palielinājies, šis pieaugums (aptuveni 2 300 tonnas) panākts galvenokārt uz trešo valstu eksportētāju rēķina. Patiešām kopējais importa pieaugums Kopienā ir tikai aptuveni 700 tonnas.

Lai gan Ķīnas vidējās gabalcenas ir zemākas nekā citu piegādātāju cenas, tās 2005. gada pirmajā ceturksnī, salīdzinot ar to pašu laikposmu 2004. gadā, ir saglabājušas stabilas.

Lai arī 2005. gada pirmajā ceturksnī, salīdzinot ar to pašu periodu 2004. gadā, ražošana ir ievērojami samazinājusies (aptuveni 4 000 tonnu samazinājums), ciktāl tas skar situāciju Kopienas ražotāju vidū, kuri ražo šīs preces, šķiet, ka šis samazinājums acīmredzami nav vienīgi ĶTR izcelsmes importa pieauguma dēļ.

3. SECINĀJUMS

Iepriekš minēto iemeslu dēļ ar šo izbeidz 2005. gada 29. aprīlī uzsākto aizsardzības izmeklēšanu attiecībā uz dažiem tekstilražojumiem, kuru izcelsme ir Ķīnas Tautas Republikā.

(1) OV C 104, 29.4.2005., 21. lpp.

(2) OV L 275, 8.11.1993, 3. lpp. Regulā jaunākie grozījumi izdarīti ar Regulu (EK) Nr. 930/2005 (OV L 162, 23.6.2005., 1. lpp.).

(3) OV L 177, 9.7.2005., 19. lpp.

(4) 2001. gada 10. novembra dokuments WT/MIN(01)3.